Torsdag eftermiddag kort før klokken 13 ringede en ukendt person til Tech College i Aalborg med en bombetrussel. Det erfarer TV2/Nord. - Vi er i gang med at kigge på det, siger vagtchef ved Nordjyllands Politi Poul Badsberg. Nordjyllands Politi har i samråd med skolen valgt at lukke samtlige afdelinger af Tech College, som har skoler både i Aalborg, Nørresundby, Hadsund og Hobro. Det sker, fordi truslen er ringet ind på et hovednummer, og man kan derfor ikke vide, hvilken af de tre afdelinger, som truslen er rettet imod. Nordjyllands Politi har mandskab til stede på skolerne, men det er endnu uvist, om bombehundene skal i aktion. - Vi efterforsker sagen, og så ser vi, om det giver anledning til yderligere indgriben, siger Poul Badsberg. Vagtchefen kan ikke uddybe, hvilke vinkler, som politiet efterforsker, men han siger, at man ikke kan udelukke, at det kan være en elev, som har ringet truslen ind?mod Tech College. Tech College er lukket resten af dagen, og Tech College forventer, at skolen er åben igen fredag morgen.

Opsummering:
Kort før klokken 13 blev der ringet en bombetrussel ind mod Tech College i Aalborg.